**Noapte de toamnă**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noapte de toamnă

1

...

Inima mea, de tine plină,

Bate parcă tot mai tare,

Temătoare că te-ar pierde,

Ar tot vrea să te dezmierde,

Raza mea blândă de soare,

Dulcea mea dulce lumină!

...

E-o noapte de toamnă, grea

Se-aude ploaia doar, ușor,

Luna, nici nu se mai vede,

Nu se mai vede nicio stea,

Doar inima-mi bate cu dor,

Că ar vrea să te dezmierde!

...

Mi-e așa de drag să te privesc

Cu inima, de tine plină

Și-n somnu-ți dulce să mă pierd,

Dar nu mă-ndur să te trezesc

Și-apoi cu drag, să te dezmierd,

Dulcea mea dulce lumină!

2

...

În noaptea care nu cuvântă,

Doar ploaia se-aude-ncetișor

Și-n foșnetul fin al frunzelor,

Noaptea liniștită, cântă!

...

Noaptea curge, ceas cu ceas

Clipele se-nșiră lin,

Nu dorm, să mai rămân puțin

Cu somnu-ți dulce, la taifas!

...

Eu nu știu dacă visezi,

Că mi te-ai ascuns sub pleoape,

Dar știu câtă lumină-ncape

În minunații tăi ochi verzi!

...

Noaptea va trece în curând,

Privindu-ți somnul liniștit,

Îți spun în gând, cu glas șoptit

Mai dragă-mi ești decât oricând!

...

Mă-ntind ușor pe lângă tine,

E liniște, ploaia s-a tras

Și-n orele ce-au mai rămas,

Aștept somnul, poate vine!